CELEX: 32015D0674
Language: hu
Date: 2015-04-20 00:00:00
Title: A Tanács (EU) 2015/674 határozata (2015. április 20.) a Földközi-tengeri Általános Halászati Bizottság létrehozásáról szóló módosított megállapodásnak az Európai Unió nevében történő elfogadásáról

30.4.2015   
            
            
               HU
            
            
               Az Európai Unió Hivatalos Lapja
            
            
               L 111/1
            
         A TANÁCS (EU) 2015/674 HATÁROZATA
   (2015. április 20.)
   a Földközi-tengeri Általános Halászati Bizottság létrehozásáról szóló módosított megállapodásnak az Európai Unió nevében történő elfogadásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikke (2) bekezdésére, összefüggésben annak 218. cikke (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:
   
               (1)
            
            
               A Földközi-tengeri Általános Halászati Bizottság (GFCM) létrehozásáról szóló megállapodást (a továbbiakban: a megállapodás) a FAO konferencia 1949-ben tartott ötödik ülésszakán hozták létre és hagyták jóvá, és 1952. február 20-án lépett hatályba.
            
         
               (2)
            
            
               Az Európai Közösség a 98/416/EK határozat (1) Tanács általi elfogadása révén vált a GFCM szerződő felévé.
            
         
               (3)
            
            
               A Lisszaboni Szerződés 2009. december 1-jei hatálybalépésének következményeként az Európai Unió az Európai Közösség helyébe lép és annak jogutódja.
            
         
               (4)
            
            
               2013. november 15-én a Tanács felhatalmazta a Bizottságot, hogy az Unió nevében tárgyalásokat folytasson a megállapodás módosításáról az Unió hatáskörébe tartozó ügyekben.
            
         
               (5)
            
            
               A tagállamok és a Bizottság tárgyalásokat folytattak a saját hatáskörükben, a megbízatásuknak megfelelően és egymással szorosan egyeztetve.
            
         
               (6)
            
            
               A tárgyalások a 2014. május 19–24. között tartott GFCM-találkozón sikeresen lezárultak.A találkozón a GFCM támogatta a módosított megállapodás szövegét.
            
         
               (7)
            
            
               A megállapodás módosításainak célja, hogy korszerűsítse a GFCM-et és megerősítse a halászati erőforrások megőrzése terén betöltött szerepét a hatáskörén belül.
            
         
               (8)
            
            
               A GFCM célkitűzéseit, általános elveit és funkcióit felülvizsgálták és kibővítették annak érdekében, hogy biztosítsák az élő tengeri erőforrások és környezetük hosszú távú védelmét és fenntartható használatát.
            
         
               (9)
            
            
               A módosított megállapodás összhangban van az Unió közös halászati politikájának elveivel. Az Uniónak ezért érdekében áll a módosított megállapodást elfogadni,
            
         ELFOGADTA EZT A HATÁROZATOT:
   1. cikk
   A Földközi-tengeri Általános Halászati Bizottság létrehozásáról szóló módosított megállapodást a Tanács az Unió nevében jóváhagyja.
   A módosított megállapodás szövegét csatolták e határozathoz.
   2. cikk
   A Tanács elnöke kijelöli azt a személyt, aki jogosult az Unió nevében értesíteni a FAO-t a módosított megállapodásnak az Európai Unió által történt elfogadásáról (2).
   3. cikk
   Ez a határozat az elfogadása napján lép hatályba.
   
      Kelt Luxembourgban, 2015. április 20-án.
      
         
            a Tanács részéről
         
         
            az elnök
         
         J. DŪKLAVS
      
   
   
      (1)  A Tanács 98/416/EK határozata (1998. június 16.) az Európai Közösségnek a Földközi-tengeri Általános Halászati Bizottsághoz történő csatlakozásáról.(HL L 190., 1998.7.4., 34. o.).
   
      (2)  A Tanács Főtitkársága gondoskodik a Földközi-tengeri Általános Halászati Bizottság létrehozásáról szóló módosított megállapodás hatálybalépése napjának az Európai Unió Hivatalos Lapjában való közzétételéről.